KYK: T20-wêreldrekord vir Ackermann | Netwerk24
KYK: T20-wêreldrekord vir Ackermann
08 Augustus 2019 09:18
Die Suid-Afrikaanse draaibouler Colin Ackermann het Woensdag 'n nuwe T20-wêreldrekord syne gemaak toe hy sewe paaltjies vir slegs 18 lopies in 'n Engelse graafskapwedstryd laat kantel het.
Die Suid-Afrikaner Colin Ackermann spog nou met die beste boulontleding in T20-krieket. Foto: Getty Images
SuperSport berig Ackermann (28), wat vir Leicestershire speel het die paaltjies platgetrek van Michael Burgess, Sam Hain, Will Rhodes, Liam Banks, Alex Thomson, Henry Brookes en Jeetan Patel in sy span se sege met 55 lopies oor Warwickshire by Grace Road.
Die Maleisiese bouler Arul Suppiah het die vorige rekord gehou met 'n ontleding van 6/5 vir Somerset teen Glamorgan in 2011.
"Dit het nog nie werklik ingesink nie. Ek is seker ek gaan hierdie wedstryd nog lank onthou," sê Ackermann, ook Leicestershire se kaptein.
Warwickshire is uitgeboul vir 134 nadat Leicestershire 'n wenteiken van 190 daargestel het.
"Ek dink dit was die eerste keer wat die bal werklik by Grace Road gedraai het. Ek het my lengte probeer gebruik om ekstra wip te bewerkstellig.
"Ek wou die kolwers noop om na die groter kant van die veld te speel en ek het my spoed afgewissel.
"Maar ek het nooit in 'n miljoen jaar gedink ek sou 'n nuwe wêreldrekord opstel nie. Ek is veelsydig, maar meer van 'n kolwer as 'n bouler."